Turklāt, tā kā Apvienotā Karaliste finansētu visu 2019. gada budžetu un saskaņā ar mērķi pilnībā īstenot daudzgadu finanšu shēmu 2014.–2020. gadam, kas tika pieņemta, kad Apvienotā Karaliste bija Savienības dalībvalsts, Apvienotā Karaliste un Apvienotās Karalistes subjekti 2019. gadā būtu atbilstīgi to nosacījumu vajadzībām, kuri paredzēti visos uzaicinājumos iesniegt priekšlikumus, piedāvājumos, konkursos vai citās procedūrās, kas varētu nodrošināt finansējumu no Savienības budžeta. Tas nebūtu piemērojams gadījumā, ja ir ierobežojumi attiecībā uz drošību un darbībām, kurās iesaistīta Eiropas Investīciju banka vai Eiropas Investīciju fonds.

Apvienotā Karaliste un Apvienotās Karalistes subjekti, kā arī citu dalībvalstu subjekti, kuru atbilstību ietekmē Apvienotās Karalistes izstāšanās, turpinātu gūt labumu no Savienības finansējuma saskaņā ar šā priekšlikuma nosacījumiem. Tas mazinātu izstāšanās destabilizējošo ietekmi uz spēkā esošajiem nolīgumiem un lēmumiem. Tas ļautu veikt pienācīgu to juridisko saistību ar Apvienoto Karalisti un Apvienotās Karalistes subjektiem budžeta izpildi, kuras parakstītas vai pieņemtas pirms izstāšanās dienas.

LESD 352. pants un Euratom līguma 203. pants ļauj Savienībai pieņemt vajadzīgos pasākumus, ja Savienības rīcība izrādītos nepieciešama saskaņā ar politikas jomām, lai sasniegtu kādu no Līgumos noteiktajiem mērķiem, un tajos nav paredzētas vajadzīgās pilnvaras. Ierosinātā regula ir pasākums, kas ļauj veikt pāreju pēc tam, kad kāda dalībvalsts ir izstājusies, ņemot vērā darbību finansēšanu un īstenošanu no Savienības budžeta situācijā, kad ar minēto valsti nav noslēgts līgums. Šāds pasākums ir nepieciešams, lai izpildītu kārtējā finanšu gada (2019) Savienības budžetu, ļautu saņemt maksājumus no dalībvalsts, kura izstājas, kā arī nodrošinātu risinājumu notiekošajām darbībām, kuras no Savienības budžeta finansē Apvienotajai Karalistei un Apvienotās Karalistes saņēmējiem, un jaunām darbībām, kuras pamato Apvienotās Karalistes iemaksa 2019. gada budžetā. Līgumos nav paredzētas vajadzīgās pilnvaras, lai Savienība varētu pieņemt šādus pārejas pasākumus, tāpēc LESD 352. pants un Euratom līguma 203. pants ir piemērots juridiskais pamats.

PADOMES REGULA

par pasākumiem attiecībā uz Savienības vispārējā budžeta izpildi un finansēšanu 2019. gadā saistībā ar Apvienotās Karalistes izstāšanos no Savienības

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 352. pantu,

ņemot vērā Eiropas Atomenerģijas kopienas dibināšanas līgumu un jo īpaši tā 203. pantu,

ņemot vērā Eiropas Komisijas priekšlikumu,

pēc leģislatīvā akta projekta nosūtīšanas valstu parlamentiem,

ņemot vērā Eiropas Parlamenta piekrišanu,

saskaņā ar īpašu likumdošanas procedūru,

tā kā:

(1)Apvienotā Karaliste 2017. gada 29. martā iesniedza paziņojumu par nodomu izstāties no Savienības saskaņā ar Līguma par Eiropas Savienību 50. pantu. Ņemot vērā to, ka nav noslēgts izstāšanās līgums ar Apvienoto Karalisti un nav pagarināts divu gadu laikposms, kas minēts Līguma par Eiropas Savienību 50. panta 3. punktā, 2019. gada 30. martā Līgumi vairs nav piemērojami Apvienotajai Karalistei un Apvienotajā Karalistē. Tāpēc par finansiālu norēķinu attiecībā uz finansiālajām saistībām, kas izriet no Apvienotās Karalistes dalības Savienībā, ir jāvienojas gaidāmajā starptautiskajā nolīgumā starp Apvienoto Karalisti un Savienību.

(2)Tādēļ ir nepieciešams paredzēt noteikumus par attiecībām starp Savienību, no vienas puses, un Apvienoto Karalisti un tās saņēmējiem, no otras puses, attiecībā uz Savienības vispārējā budžeta (“budžets”) finansēšanu un izpildi 2019. gadā.

(3)Līgumos nav paredzētas nekādas citas pilnvaras, izņemot tās, kas noteiktas Līguma par Eiropas Savienības darbību 352. pantā un Eiropas Atomenerģijas kopienas dibināšanas līguma 203. pantā, lai pieņemtu pasākumus attiecībā uz budžeta izpildi un finansēšanu 2019. gadā saistībā ar Apvienotās Karalistes izstāšanos no Savienības.

(4)Apvienotā Karaliste un Apvienotajā Karalistē reģistrētās personas un subjekti piedalās vairākās Savienības programmās vai darbībās, pamatojoties uz Apvienotās Karalistes dalību Savienībā. Piedalīšanās notiek, pamatojoties uz tādiem nolīgumiem ar Apvienoto Karalisti vai ar Apvienotajā Karalistē reģistrētām personām vai subjektiem, vai tādiem lēmumiem par labu Apvienotajai Karalistei vai Apvienotajā Karalistē reģistrētām personām vai subjektiem, kuri veido juridiskas saistības.

(5)Attiecībā uz daudziem no šiem nolīgumiem un lēmumiem noteikumi, kas reglamentē atbilstību, prasa, lai saņēmējs būtu dalībvalsts vai dalībvalstī reģistrēta persona vai subjekts. Apvienotās Karalistes vai Apvienotajā Karalistē reģistrēto personu vai subjektu atbilstība šādos gadījumos ir saistīta to, ka Apvienotā Karaliste ir dalībvalsts. Tāpēc Apvienotās Karalistes izstāšanās no Savienības ietver to, ka šādi Savienības finansējuma saņēmēji vairs nav atbalsttiesīgi saskaņā ar nolīgumiem un lēmumiem. Tomēr tas neattiecas uz gadījumiem, kad Apvienotajā Karalistē reģistrētās personas vai subjekti piedalītos darbībā kā trešā valstī reģistrētas personas un subjekti un saskaņā ar nosacījumiem, kas piemērojami, ievērojot attiecīgos Savienības noteikumus attiecībā uz trešā valstī reģistrētām personām un subjektiem.

(6)Gan Savienībai un tās dalībvalstīm, gan Apvienotajai Karalistei un Apvienotajā Karalistē reģistrētām personām un subjektiem būtu lietderīgi izpildīt 2019. gada budžetu tāpēc, ka tas ir pieņemts minētajam gadam. Būtu arī lietderīgi, ja juridiskās saistības, kas pirms izstāšanās dienas parakstītas un pieņemtas, arī turpmāk varētu tikt izpildītas.

(7)Tādēļ ir lietderīgi paredzēt nosacījumus, saskaņā ar kuriem Apvienotā Karaliste un Apvienotajā Karalistē reģistrētās personas un subjekti varētu turpināt būt atbalsttiesīgi 2019. gadā attiecībā uz nolīgumiem, kas parakstīti ar tiem, un lēmumiem, kas pieņemti attiecībā uz tiem, līdz dienai, kad Līgumi vairs nav piemērojami Apvienotajai Karalistei un Apvienotajā Karalistē (“izstāšanās diena”). Nosacījumi būtu tādi, ka Apvienotā Karaliste ir rakstiski Komisijai apstiprinājusi apņemšanos turpināt veikt iemaksas budžetā 2019. gadā, kas aprēķinātas, pamatojoties uz aplēsēm par Apvienotās Karalistes pašu resursiem apstiprinātajā 2019. gada budžetā, ka Apvienotā Karaliste ir samaksājusi pirmo iemaksu un ka Apvienotā Karaliste ir rakstiski Komisijai apstiprinājusi apņemšanos atļaut Savienībai pilnībā veikt revīzijas un kontroles saskaņā ar piemērojamiem noteikumiem. Ņemot vērā to, ka ir nepieciešama noteiktība, ir lietderīgi ierobežot laiku, kas vajadzīgs nosacījumu izpildei. Komisijai būtu jāpieņem lēmums par nosacījumu izpildi.

(8)Tāpat tad, ja joprojām tiek izpildīti Apvienotās Karalistes un Apvienotajā Karalistē reģistrēto personu un subjektu atbilstības nosacījumi, kas paredzēti šajā regulā, ir arī lietderīgi paredzēt to atbilstību nosacījumiem, kuri paredzēti uzaicinājumos iesniegt priekšlikumus, uzaicinājumos iesniegt piedāvājumus, konkursos vai jebkurā citā procedūrā, kuras rezultātā var saņemt finansējumu no Savienības budžeta, izņemot īpašos gadījumos, kuri saistīti ar drošību un Apvienotās Karalistes dalībnieces statusa zaudēšanu Eiropas Investīciju bankā, un sniegt tiem Savienības finansējumu.

(9)Ir arī lietderīgi paredzēt, ka Apvienotās Karalistes un Apvienotajā Karalistē reģistrēto personu un subjektu atbilstība turpinātos saskaņā ar nosacījumu, ka Apvienotā Karaliste turpina veikt maksājumus Savienības 2019. gada budžetā un ka ir iespējams efektīvi veikt kontroles un revīzijas. Ja šie nosacījumi vairs netiek izpildīti, Komisijai būtu jāpieņem lēmums, ar ko nosaka šādu neizpildi. Šādā gadījumā Apvienotajai Karalistei un Apvienotajā Karalistē reģistrētām personām un subjektiem būtu jāpārtrauc saņemt Savienības finansējumu.

(10)Ir arī lietderīgi paredzēt to darbību atbilstības turpināšanu, kurās dalībvalstis vai dalībvalstīs reģistrētās personas vai subjekti saņem Savienības finansējumu un kuras 2019. gadā ir saistītas ar Apvienoto Karalisti. Tomēr, ja Apvienotā Karaliste varētu neapstiprināt kontroles un revīzijas, tas būtu uzskatāms par elementu, kas, novērtējot šādu darbību īstenošanu, būtu jāņem vērā pareizas finanšu pārvaldības nolūkos.